Hospitaal ontslaan gestremde sonder om te opereer | Maroela Media
Hospitaal ontslaan gestremde sonder om te opereer
'n Verstandelik gestremde pasiënt het byna 'n week in die Steve Biko- Akademiese Hospitaal in Pretoria gewag om geopereer te word, net om ontslaan te word voor die operasie kon plaasvind. Martiens Boshoff moes selfs vir 'n aand lank in 'n rolstoel slaap terwyl hy wag vir 'n bed om beskikbaar te raak. Sy familie vrees nou vir sy gesondheid.
Boshoff het verlede week sy enkel op twee plekke gebreek toe hy geval het. Boshoff se suster vertel hulle het eers gedink sy enkel is verstuit. "'n Dag later het sy been baie sleg begin lyk. Ons het hom verlede Donderdag dokter toe geneem, wat my broer onmiddellik na Steve Biko verwys het om geopereer te word," vertel die suster, wat nie haar naam wou noem nie. "Hy het sy enkel sleg gebreek. Die been in sy enkel is versplinter en dit het in sy spiere en weefsel gesteek. Daar was vreeslik baie bloed."
By die hospitaal het 'n dokter sy been verbind en gesê hy moet wag tot daar weer 'n bed beskikbaar is.
Boshoff moes volgens sy suster Donderdagaand in 'n rolstoel slaap terwyl hy vir 'n bed wag.
Sy vertel haar broer het die Vrydagoggend gips aan sy been gekry om die bloeding te stop nadat daar deur die loop van die aand 'n plas bloed onder sy rolstoel gevorm het. Hy het daardie aand 'n bed in 'n gewone saal gekry. "Daar is mense wat drie dae lank wag voor hulle 'n bed kry. Hulle moet ook, nes my broer, dringend geopereer word," sê Boshoff se suster.
Boshoff is vroeër dié week na die ortopediese saal oorgeplaas. Daar is x-strale van sy been geneem en hy het fisioterapie ondergaan. Hy is egter gisteroggend (Donderdag) ontslaan, sonder om geopereer te word.
"My ma het dadelik die hospitaal se bestuur gekontak en hulle het gelukkig ingetree. My broer word nou hopelik vandag [Vrydag] geopereer," vertel Boshoff se suster.
"Intussen is my broer besig om agteruit te gaan. Hulle het sy gips na ses dae afgehaal nadat daar vuilgoed en bloed begin uitkom het. Hy is spierwit en ek kan sien hy het baie pyn. Ons vermoed sy been is besig om te vrot," vertel sy suster.
Boshoff se suster sê haar hart breek vir haar geliefde broer wat verstandelik gestremd is en nie verstaan wat aangaan nie.
pasiënte Steve Biko-hospitaal
Soveel kos luukse kwarantyn-oord die belastingbetaler
DA Vrydag hof toe oor ontbinding van Tshwane-metro
Die hospitale is egter gereed vir die Covid-19. Mooi gereed in 'n rolstoel sal jy wag.
Al moet jy bake beans en brood eet elke liewe aand van jou lewe, kry tog 'n mediese fonds!
Dan wil die staat aangaan met die nuwe gesondheid stelsel.". Hulle kan nou nie eers die huidige mense help nie. My innige simpatie aan al ons mense wat afhanklik is van die staat se gesondheid sorg
Die gesondheidstelsel in SA is uiters swak en kan nie eens na alledaagse gevalle omsien en behoorlik hanteer nie MAAR ons moet weet hulle is gereed vir Covid – werklik dit sou lagwekkend wees as dit nie so tragies was nie.
O my ….. nou hoe nou as Covid19 gevalle begin meer word…. dan hol die hospitaal personeel EERS inmekaar vas….